धरानलाई हराउँदै विराटनगर सेमिफाइनलमा 
फियर फुटवल क्लव धरानलाई २-० गोलले पछि पार्दै पेमा फुटबल क्लब विराटनगर चौँथो संस्करणको मिल्स गोल्डकप फुटबल प्रतियोगिताको अन्तिम चारमा पुगेको छ ।
विराटनगर — फियर फुटवल क्लव धरानलाई २-० गोलले पछि पार्दै पेमा फुटबल क्लब विराटनगर चौँथो संस्करणको मिल्स गोल्डकप फुटबल प्रतियोगिताको अन्तिम चारमा पुगेको छ ।विराटनगर जुट मिलको खेलमैदनमा शनिबार भएको खेलमा विराटनगरका लागि दुवै गोल विजु भुजेलले खेलको दोस्रो हाफमा गरे । उनी म्यान अफ द म्याच भए ।विराटनगरले फाइनल प्रवेशको लागि कोशी प्रदेश प्रहरी कार्यालय रानी र गोलबजार स्पोर्टिङ क्लब गोलबजार सिरहाको बिजेता टिमसँग प्रतिस्पर्धा गर्नेछ । विजुले विराटनगरकालागि खेलको ५५ औ मिनेटमा उत्कृष्ट गोल गर्दै टिमलाई अग्रता दिलाए । उनले धरानका गोलरक्षक प्रभात राई पोष्ट भन्दा अगाडि बढेको मौका छोप्दै ३० यार्डवाट दोस्रोवार च्यापेर गरेको प्रहार गोलमा परिणत भएको थियो ।एक गोलले अग्रता लिएको सात मिनेट नबित्दै बिजुले टिमकालागि दोस्रो गोल गरे । कमल खवासको कर्नर भलीमा उनले व्यक्तिगत र टिमकालागि दोस्रो गोल गरेका थिए । दुई गोलले पछि परेको घरानले खेलको अन्तिम समयमा सुधारिएको खेल पस्केपनि फिनिसिङमा चुक्दा गोलका अवसर खेर फ्याल्दै घर फर्कियो । उसका निर्मल लिम्बुले ६५ औं मिनेटमा गरेको कडा प्रहार बाहिरियो । त्यसलगतै धरानका कप्तान सुवास तामाङले डिबक्स भित्रबाट गरेको प्रहार विराटनगरका गोलकिपर प्रमोजे गच्छदारले उत्कृष्ट बचाए । निश्चल लिम्बुले ७० औं मिनेटमा ३० यार्डबाट गरेको प्रहार बाहिरदा सान्तवना गोल फर्काउन अवसर पनि खेर फाले ।प्रतियोगिताको तेस्रो खेल आइतबार टिडबलू विराटनगर र कनकाइ स्पोर्टिङ क्लब सुरुङगा झापाबीच हुनेछ ।